
Članak je posvećen Merzovu promišljanju o ljepoti, umjetnosti i estetici. Počinje 
od razmišljanja o čovjeku i kulturi te nastavlja analizom oblika i misli. Dolazi se 
do pojma lijepoga kod Merza, a potom se postepeno ulazi u njegovu analizu. Pi- 
tanje umjetnosti i etičko-moralne vrijednosti upućuje na misao da umjetnost ne 
postoji samo radi sebe, već mora biti u službi općega dobra. Zahvaljujući umjet- 
nosti čovjek lakše shvaća nevidljivo koje nadilazi vrijeme. Umjetnost je i u službi 
religije koja je rabi kao sredstvo za dostizanje izvora svega, tj. Boga. Na kraju se 
dolazi do analize liturgije koja je za Merza najveća umjetnička tvorevina i središ- 
nja umjetnost koja nadilazi Wagnerov pokušaj da sjedini sve umjetnosti u jednu. 

Ključne riječi: Ivan Merz, umjetnost, estetika, liturgija, moral, istina, dobrota, 
ljepota 


Uvod 


Ivan Merz ostavio je baštinu od više od četiri tisuće stranica različitih radova, 
studija, elaborata i pisanih dokumanata nakon samo trideset i dvije godine živo- 
ta. Glavni je spis njegov dnevnik u kojem donosi sva osobna razmišljanja. Uz to, 
autor je sto osamdeset članaka i studija objavljenih u dvadesetak novina i časo- 
pisa te drugih radova koji su još u rukopisima. Bogata duhovna i intelektualna 
osobnost Ivana Merza ostavila je dubok trag na raznim područjima društvenoga 
djelovanja, a sadrži i filozofsko-znanstvenu dimenziju koja dosad nije bila obra- 
đivana. Premda se Merz nije profesionalno bavio ni filozofijom ni teologijom, 
kao katolički intelektualac i doktor francuske književnosti, angažiran u odgoju 
hrvatske katoličke mladeži, promišljao je mnoge filozofsko-teološke teme. Cilj je 
ovoga članka prikazati njegova razmišljanja o umjetnosti i estetici. 

1. Kultura u službi čovjekova poziva 


Merz je pozorno pratio razvoj značajki različitih epoha, posebno na kulturno- 
me planu. Primjećuje poveznice između psihološke i materijalne sigurnosti (do- 
stignute u mirnim razdobljima) i ubrzanja evolutivnih društvenih procesa: čini se 
da prva sastavnica predstavlja nužan i primaran uvjet za ostvarenje druge. 


Kada je čovjek u smrtnoj opasnosti, onda on cijelu prirodu promatra samo s jednog 
stanovišta: da li ovaj ili onaj njezin dio ovu [opasnost] povećava ili umanjuje. Istom 
dok je ova pobijeđena, može se polako uočiti ova veličanstvenost prirode i kulturno 
se razvijati. Ova misao je psihološka baza za shvaćanje kulture. Dok je čovjek živio 
u špiljama i borio se za svoj opstanak nije on zapravo mogao da u tim momentima 
vječne opasnosti filozofski — objektivno shvati prirodu i život. Duševna kultura se 
tada ne mogaše razvijati, kao u doba gdje su se životne potrebe bez velikog truda 
same od sebe namirivale. Narod jedan treba biti materijalno samostalan, ako hoće 
da se kulturno razvija.! 


Rješavanje primarnih društvenih potreba čovjeku dopušta veću slobodu druk- 
čijega usmjeravanja na različite momente kulturnoga života; tada čovjek može 
pojmiti i stvarati naprednije načine razmišljanja, pogodnije novim izričajnim ob- 
licima. Prema Merzu, nije u redu govoriti o umjetnosti ili o ljepoti kao prioritetu 
ako je narod gladan. Percepcija života, u njegovim različitim područjima, ovisi i 
o vanjskim uvjetima. U nekom unutarnjem trenutku mira koji može biti proširen 
i na trenutak čitave nacije, čovjek može početi razmatrati i promišljati te tako 
započeti jednu kulturu. Merz je već bio pokazao kako su za njega bol i patnja bili 
od egzistencijalne važnosti u razmatranjima o istini, životu i religiji. Konstatira 
kako jedan miran i spokojan moment čini temelj razvoja kulture duha; međutim, 
naglašava kako bi filozofi, pri susretanju životnih teškoća izoštrena uma, morali 
biti svjesni dubokoga značenja ljudske duše i njezina života, kako bi je kasnije tre- 
zveno i razborito definirali. Udaljenost ne znači ujedno i pomanjkanje sudjelova- 
nja, već svladavanje osjećajnijih, odnosno subjektivnih aspekata. Spokojnost (ili 
možda još više vedrina) karakteristika je okolnosti koje svaki filozof mora pratiti 
kako bi obavio svoj posao i odgovorio vlastitomu pozivu. Čak je i kritika upućena 
*onim filozofima koji uživaju u svojim toplim sobama puna trbuha" zapravo, čini 
se, usmjerena na njihovo moguće pasivno ili otuđeno ponašanje. Pasivnost isklju- 
čuje aktivno promišljanje, ona živi od teorijskih elaboriranja do granica retori- 
ke, dok se otuđenost ne može shvaćati kao gore spomenuta udaljenost, već kao 
pomanjkanje želje za spoznavanjem i razmatranjem gdje mislilac ne promišlja u 
prvome licu o sebi, nego o drugima. Ta osoba, dakle, nastoji izbjeći probleme ili 
životne teškoće koji se u svojoj globalnoj složenosti ne mogu a priori pojednosta- 
viti ili teoretizirati. Merz priznaje pravo na riječ, a tako i na mišljenje, filozofiji 
i čovjeku koji se nisu zatvorili u sebe, već su znali održati kontakt s iskustvenim 
vidovima života, ostajući otvoreni svladavanju posljedica takvih odnosa koji će 
polučiti sumnje, patnje i konflikte. Čovjek koji razmišlja u svojoj sobi dostojan je 


1 Dnevnik, 26. IV. 1917. 

toga jedino ako je već svladao složenosti života; u suprotnome, kako tvrdi Merz, 
*ono što kaže ili piše površno je", daleko od istine koja nije nešto samo teorijsko, 
dakle ostaje daleko od dubokoga smisla života. Merz u svojoj svestranosti primje- 
ćuje kako su njegovi kolege koji ne uzimaju u obzir slikarstvo, glazbu, ples i druge 
fenomene koje pripadaju raznim područjima života ograničeni. Posebno se osvr- 
će na jednoga od njih: »Filozofija i povijest su sve... Ovaj će jednom biti profesor 
i poučavati ljude. Neće imati uspjeha.«? Prema Merzovu stajalištu, profesor mora 
biti kulturan čovjek koji se zanima za mnogo više toga i koji razumije mnogo više 
od vlastitoga predmeta. Tvrdi: »Stigao sam do zaključka: čovjek mora prihvatiti 
duboku temeljnu kulturu prije nego što se posveti svomu omiljenomu području: 
samo će tako i to područje shvatiti u svim njegovim dijelovima i dubini.»* Svje- 
stan ove svoje tvrdnje, odlučuje se posvetiti različitim područjima koja zaokuplja- 
ju čovjeka u njegovoj svestranosti, ane samo na jednome određenom polju. Svaki 
novi element koji ga se tiče pomaže mu bolje shvatiti dijalektiku vjere i razuma. 


2. Umjetnost: istina, dobrota, ljepota 


24. Istina između formd i ideja 


Čak i istina, poput ideje, prema Merzovu mišljenju može postati vidljivom i 
pretočivom u oblik. U težnji da je definira u nekome umjetničkom djelu, Merz 
se vraća klasičnim parametrima dobrote, ljepote i istine, a njihov je sklad odli- 
ka vječnosti. Kreativan proces umjetničkoga djela, koji Merz uspoređuje s mi- 
saonim procesom na filozofskome području, u sebi odražava konstantnu žeđ za 
vječnom istinom. Odnos između oblika i misli, kao što je odnos između djela i 
ideje, u brojnim primjerima različitih umjetnika, epoha i kultura pronalazi vlastit 
smisao u tome što postaje vidljivim, dakle u tome što može biti komuniciran. Ta 
ista vidljivost upozorava na kontinuitet u formalnome razvoju potrage za vječ- 
nim skladom.“ U skladu s time, primjeri iz povijesti umjetnosti, što uključuje i 
književnost, koje je Merz potanko proučio (kao na primjer Goetheova Fausta), 
predstavljaju važne faze u potrazi za istinom. Merz upozorava na važnost njihova 
stalnog proučavanja, uporabom njihove opipljive prirode, kako bi se osobnoj želji 
omogućilo da se izdigne iznad kontingenta i vine prema beskraju. Književnost, 
glazba, slikarstvo, skulptura, arhitektura ili bilo koji drugi plod kreativnoga uma 
postaju kanali putem kojih se može izraziti žudnja za traženjem istine." Prepo- 
znajući osobnost i jedinstvenost svakoga pojedinog djela u njegovu određenom 
kontekstu, u odnosu na povijesni kontinuitet, Merz se smatra pozvanim saku- 
pljati upravo vlastita iskustva, intuicije i razmišljanja kako bi ih postavio u odnos 
individualnoga i kolektivnoga konstantnog rasta. 


Dnevnik, 18. II. 1915. 

Isto, 3. VIL. 1915. 

Usp. Dnevnik, 18. VI. 1915. 

Usp. Ivan Pavao II, Enciklika Fides et ratio (14. LX. 1998), br. 24. 

2.2. Merzovo shvaćanje ljepote 


Merzova mladenačka želja, pogotovo kad je kao student bio u opasnosti da 
izgubi vid, bila je da i nadalje »može primati darove ljepote«, kako zapisuje u 
svome dnevniku, svjestan da se u toj ljepoti može pronaći smisao i ispunjenje. 
Poezija mu se tako pokazuje idealnom posrednicom kojom čovjek može uhvatiti 
vječni sjaj.5 Na prvoj stranici svoga dnevnika napisao je sljedeće riječi: »Živje- 
la umjetnost.« Merz odmah na početku pokazuje posebno zanimanje za svijet 
umjetnosti. Proučavanje ljepote kod Merza kreće se u najrazličitijim prostorima 
kao što su muzeji, umjetničke galerije, časopisi, područja arhitekture i kazališta, 
glazba... Sve što ga okružuje »potiče ga na meditaciju i [želi] uživati u svemu 
onome što je lijepo.«' Prema Sante Babolinu,* u potrazi za idealnom ljepotom 
ili (bolje rečeno) čistom idejom ljepote, čovjekov duh osjeća posebnu privlačnost 
budući da ona dijelom postaje vidljiva; ideja ljepote pokriva dimenziju bića, dok 
se s druge strane konstantno pojavljuje kao zavodljiva tama otvorena nečemu 
nepoznatom, Ljepota je oduvijek bila predmetom istraživanja umjetnika, izraz 
stalne dijalektike između onoga što je prolazno i onoga što je postojano u vre- 
menu. »U biti, umjetnost je potvrda čovjekove duhovnosti koja oblikuje svaku 
tjelesnost, čineći je na neki način sudionikom besmrtnosti duha.«!% Kako bi odlu- 
čio koje stajalište zauzeti glede 'lijepoga* u vlastitome životu, Merz odabire moto 
Johna Keatsa: »A think of beauty is a joy for ever.«!! Postupno postaje sposoban 
izgraditi unutar sebe stabilniju ljestvicu kriterija u odnosu na vanjske promjene. 
Merzov mladenački idealizam, koji je pojmove ljepote, radosti i vječnosti pove- 
zivao s prolaznošću u godinama bolnih ratnih zbivanja, nakon rata doživljava 
kritičko preispitivanje te njegova promišljanja o terminima lijepoga i vječnoga 
postaju dublja. 


2.2.1. Revalorizacija klasičnoga koncepta lijepog 


Tema ljepote u teorijskim pothvatima, s referencom na umjetnička djela um- 
jetnosti klasične Grčke i ona renesansnoga razdoblja, predstavlja liniju razvoja 
što Merza posebno zanima. Odnos između dobroga i lijepoga potiče zanimlji- 
va razmišljanja o njihovoj uzajamnoj povezanosti, ljepoti kao vidljivome izrazu 
dobroga i dobrim kao metafizičkim uvjetom ljepote. Već su se i Grci koristili 
posebnim terminom kalokagathia što znači istovremeno »ljepota-dobrota«. Sam 
Platon pisao je o tome da se »moć Dobra veže na prirodu Lijepoga.«!? Upravo se 
preko iskustva življenja i djelovanja čovjek povezuje s bitkom, s istinom i dobro- 


6 Usp. Dnevnik, 22. I. 1915. 
7 Usp. Dnevnik, 17. 1. 1915. 


8 Sante Babolin, rođen u Italiji 1936. godine. redovni profesor filozofije na Katedri za filozofiju 
kulture na Papinskom Sveučilištu Gregoriana u Rimu. 


9 Usp. Sante Babolin, L'uomo e il suo volto, Ed. Hortus Conclusus, Roma 2000, str. 264. 
10 ]sto, str. 313. 

11 Dnevnik, 17.1. 1915. 

12 Platone, Filebo, 65 A. u: Plato, Tutte le opere, Enrico V. Maltese, Newton, Roma 1997. 

tom.!3 Merz također u svome razmišljanju rabi klasičnu trijadu lijepoga, dobroga 
i istinitoga kao kriterij vrijednosti nekoga djela: 


Znam da je dobro, lijepo i istinito u metafizičkom pogledu jedno: Bog. No vidim da je 
Rodin lijep, no nije istinit, a glede dobrote indiferentan. Druga su djela opet istinita 
a zla, neka opet lijepa a zla itd. I veza bi se morala naći. Istina je da se ovdje radi o 
prolaznim ljudskim djelima i da je naše poimanje ljepote jako promjenljivo. Poradi 
te prolaznosti se ove tri stvari ne slažu. Mi moramo biti zato oprezni i u prolaznoj 
ljepoti tražiti ono što je vječno i ove vječne tri stvari će uvijek i praktično harmonirati. 
No takva je donekle Rafaelova Madona: istinita, dobra i lijepa i ako nije tako dobra, 
kako bi potekla iz kista umjetnika sveca... Rodin je lijep, no pravo Ljuba!“ kaže — on 
je laž. Kad vidimo da je lijep moramo znati, da je unutra i istine i dobrote. Uistinu 
ima toga. Onaj tjelesni nagon, kojeg je Rodin prikazao ima faktično i nešto duševnog 
u sebi. Nije to samo životinja k životinji (Baiser), nego je težnja muža k ženi, prava 
ljubav. To je ono istinito unutra i zato je ovo djelo donekle dobro i lijepo. Ljepota 
izradbe nadmašuje dobrotu: djelo nije harmonično. Umjetničko djelo mora biti jedan 
akord istine, dobrote i ljepote. Sinding mi se činio bolji. Njegov poljubac je bio istinit 
(nije prikazana strast nego težnja), zato je dobar. No nije tako lijep kano Rodinov. 
Dakle ni ovo nije umjetničko djelo. Rodin je veći čovjek nego Sinding, zato što je 
bolji tehničar, majstor (stvara lijepo), nego što je Sinding dobar (istinit); poradi te 
individualnosti za sada je Rodin od veće vrijednosti. Buduće generacije — doba kad 
dođe jedan umjetnik što će biti velik i veći od Rodina, a bolji od Sindinga reći će: do 
moje umjetnosti sam došao po Rodinu i Sindingu (ili tko drugi). Potonji me je upo- 
zorio na ideju, sam sam se razvijao. Tražio sam istinu i u ovom životu s Bogom osjetio 
sam nagon stvaranja. Stvarao sam i te ideje ulio u Rodinove forme. Pred Bogom više 
vrijedi onaj kao Sinding, jer me je upozorio na Ideju, Vječnost. Rodin je bio čovjek 
ovoga svijeta: studirao je samo vanjštinju bez pomisli na Vječnu Volju. On je zlatna 
posuda — prelazna — u koju sam ulio Vječnu ideju.!5 


Merzu spoznanje u metafizičkome smislu omogućuje veću ležernost pri pri- 
jelazu s čitanja jednoga djela određenoga povijesnog razdoblja na djelo drugoga 
razdoblja, razabirući iz njih sklad i nesklad. Ma koje djelo analizirao, stalno mu 
se čini da nedostaje jedna od ovih kvaliteta te iz tog razloga ne odgovaraju zada- 
nim uvjetima klasičnoga savršenstva. Govori također o ulozi djela, opravdanoj 
ili ne, u osjećajnosti kao elementu koji se odnosi na različite umjetničke izričaje. 
Osjećajnost, iako nastoji izraziti osjećaj duše ili ideje, u suštini aludira na emo- 
cionalni život. Kada bi cilj umjetnosti bio samo osjećajnost, djelo i umjetničko 
stvaralaštvo prema Merzu ne bi bili opravdani ni opravdavajući. Cilj je svakog 
umjetničkoga izražavanja pokrenuti druga stanja duše, stanja prijateljstva, ljuba- 
vi i, kako piše Ivan Pavao II., učiniti ga takvim da služiti se materijalnim »tijelom« 
umjetničko izražavanje postane vidljivo u pravom smislu riječi. »U stvari, svaka 
prava umjetnička intuicija prelazi granicu percepcije samih osjetila te prodire u 
stvarnost, nastojeći otkriti njezinu skrivenu čudesnost. Ona izvire iz dubine ljud- 


13 Usp. Ivan Pavao II, Pismo umjetnicima, (4. TV. 1999) br. 3. 


14 Ljuba je dr. Ljubomir Maraković (1887. — 1959.), Merzov profesor u banjalučkoj gimnaziji, čo- 
vjek koji ga je oduševio za vjeru i književnost. 
15 Dnevnik, 18. VI. 1915. 

ske duše, odnosno s mjesta gdje se želja da se dade smisao vlastitomu životu spaja 
s prolaznom percepcijom ljepote i čudesnoga zajedništva stvari.«16 

Nastavlja tvrdeći da »svaka umjetnička forma jest, na svoj način, put ulaska 
u dublju ljudsku stvarnost i stvarnost svijeta.«!" Prema Merzu umjetnost je, zbog 
same činjenice da treba biti uvjerljiva, pozvana izjasniti se za život protiv frustra- 
cija ljudskoga postojanja i tako biti povratak k humanosti. Na području skulpture 
kao negativan primjer Merz stavlja skulpturu Poljubac Francoisa Augusta Ro- 
dina te neke radove Stephana Sindinga koji, prema njegovu mišljenju, pokazuju 
koliko je lako opravdati čin ako se polazi od namjere koja ga motivira. Prema 
njemu, čovjekova je stidljivost prirođena; poticati osjećajnost postaje, dakle, pro- 
ces lagan u tolikoj mjeri u kojoj se rađa i emocionalna posljedica. Vrijednost 
jednoga umjetnika upravo je u tome koliko je sposoban dotaknuti ne toliko naj- 
osjetljivije osjete koji ostavljaju tek površne uspomene, već one dublje, koji su 
povezani s traženjem istine djela samoga i značenja koja se namjeravaju predsta- 
viti.!3 Pitanje raskoraka između ideje i djela, jednako onomu koje postoji između 
duše i tijela, još ne nalazi definitivan zaključak u Merzovu razmišljanju. Čovjek 
je nesposoban odrediti granicu jednoga ili drugoga područja jer je on sam ijedno 
i drugo.!? 


2.3. Umjetnost i etičko-moralna vrijednost 


Umjetničko je djelo, prema Merzu, nešto što je dostojno biti produbljeno na 
svim razinama komunikacije: zapravo, ono je rezultat procesa, kako umjetničko- 
ga, tako i kulturnoga. Zanima se također za stajalište samih umjetnika, onih koji 
su sposobni živjeti samo za umjetnost, i to tako da im umjetnost postaje životni 
ideal, kao što je to bio slučaj kod Michelangela.“ S. Babolin tvrdi: »Ni jedno 
ljudsko djelo nije toliko puno životnosti i značenja poput umjetničkoga djela.«?! 
Stoga ga valja proučavati i shvaćati u njegovoj suštini. Potencijal komunikacije 
posebno se primjećuje, tvrdi Merz, kod Raffaella, koji je bio sposoban prenijeti 
značenja i osjećaje čitavomu čovječanstvu. Merza posebno privlači slika Atenska 
škola na kojoj je u alegorijskome obliku prikazana rasprava između velikih filo- 
zofa Aristotela i Platona.“ Dojam dražesti koji renesansno razdoblje ostavlja 
na Merza sadržana je u činjenici da je istraživanje umjetnika zaista moralni i 
etički zadatak. Vrline, među njima posebno razboritost, dopuštaju određenomu 
subjektu da djeluje u skladu s kriterijem moralno dobroga i lošega, prema recta 
ratio agibilium (pravome kriteriju ponašanja); umjetnost je, naprotiv, u filozofiji 
definirana kao recta ratio factibilium?3 (pravi kriterij ostvarenja): »Bitna je po- 


16 Ivan Pavao II, Pismo umjetnicima, (4. TV. 1999)., br. 6. 
17 Isto. 

18 Usp. Dnevnik, 12. III. 1915. 

19 Isto. 

20 Usp. Dnevnik, 28. II. 1914. 

21 Sante Babolin, L'uomo e il suo volto, str. 312. 

22 Usp. Dnevnik, 2. III. 1914. 

23 Sante Babolin, L'uomo e il suo volto, str. 312. 

vezanost ovih dviju odredbi, moralne i umjetničke. One su veoma duboko uza- 
jamno uvjetovane.«**“ I sam Merz smatra da je neophodna povezanost između 
morala i umjetnosti? te da je umjetničko djelo skladna sprega između istine, 
dobrote i ljepote. Prema njegovu stajalištu, renesansni su umjetnici težili »hva- 
tanju« klasične ljepote u kompozicijskoj stabilnosti forme koja se temeljila na 
skladu koji bi mogao usmjeriti gledatelja prema značenjima i idealima. Merzu u 
prilog ide činjenica da crkveni odbor naručuje umjetnička djela i za to na raspo- 
laganje daje materijalna sredstva te kršćanske vođe. Dok bi se danas dizali sasvim 
suprotni glasovi skeptika prema ekonomskim investiranjima Crkve na planu um- 
jetnosti, Merz je naprotiv smatrao da je umjetničko djelo nastalo u određenom 
kontekstu, kao što je to bio slučaj u doba renesanse, bitno sredstvo koje je vodilo 
k savršenosti onoga komu je služilo. Upravo iz tog razloga ostaje dosljedan slje- 
dećem stavu: on cijeni razvoj laičkoga umjetničkoga, njemu suvremenoga svijeta, 
ine razumije kako neko djelo može biti odgovorno za vodstvo prema savršenosti, 
kada je ono, prema njegovu mišljenju, unutar jedne već degradirane stvarnosti 
njegove sadašnjice, prvog svijetskog rata. Tako još 1914. godine bilježi u svome 
dnevniku.: »Današnje stanje je neprijatelj umjetnosti. Militarizam, politička kon- 
stelacija uništavaju materijalnu snagu trule Europe. Umjetnici rade zbog novca, 
a ne zbog umjetnosti. Ima naravno iznimaka, ali politička konstelacija ih ne po- 
dupire moralno u radu kao što je nekad bilo u Firenci.«?$ 

Materijalizam koji preplavljuje Europu uzrok je Merzova pesimizma. Teh- 
nička revolucija francuskog 'en plain air ne zadovoljava njegova očekivanja. In- 
telektualac koji traži moralni temelj kako bi opravdao umjetnost ne zadovoljava 
se ležernošću koju, čini se, izražavaju impresionistički slikari. Njihovo traženje 
viđeno je kao iskustvo samo po sebi, dakle površinsko, a takva definicija vizu- 
alnoga utjecaja od prije pedeset godina smela je konzervativan i tradicionalan 
svijet Akademije lijepih umjetnosti u Parizu. Promjena koju je započeo impre- 
sionizam u odabiru subjekata koje privlači kao i načinu na koji predstavlja sce- 
nu najavljuje, prema Merzu, dekadenciju vrijednosti koje više nisu usmjerene 
traženju stabilnosti ljepote i savršenstva, već postaju podložne kratkotrajnomu 
dojmu prirode i očarane stalnom promjenom stvari. U takvoj situaciji očita je 
Merzova zamjerka u praćenju razvoja umjetnosti potkraj XIX. stoljeća, budući 
da proučava pravila, parametre i ljestvice vlastitih samostalnih vrijednosti. Tada 
započinje povijest moderne umjetnosti u kojoj umjetnik više nije uvjetovan od- 
nosom s naručiteljem i osjeća se nositeljem vlastite poruke umjetničkoga djela. 
Godine 1916. Merz iznosi jednu autokritiku: poput onih koje je kritizirao kao 
unilateralne filozofe, shvaća da je upravo on ostao u granicama književnosti i 
umjetnosti. Druge znanosti, kao na primjer one socijalne, prepoznaje kao bitne 
u postizanju cilja, čovjekove radosti." Shvaća da je dopustio sebi da ga očara 


24 Isto. 

25 Usp. Dnevnik, 18. VI. 1915. 
26 Dnevnik, 2. III. 1914. 

27. Usp. Dnevnik, 24. II. 1916. 

izgled umjetničkih djela i ne želi dopustiti pad u zabludu kako onaj koji pravi 
umjetnička djela vjeruje da je veći čovjek, jer nešto pravi, ne, bitno je da je ono 
što je napravljeno nas vodi i komunicira nešto više od same formirane materije. 
Umjetnost ne postoji samo radi umjetnosti, već mora biti u službi općega dobra. 
Ivan Pavao II. umjetnike vidi kao one koji, osim što obogaćuju kulturnu baštinu 
svakoga pojedinog naroda i čitavoga čovječanstva, imaju i socijalnu kvalitativnu 
ulogu u korist općega dobra.?* Sličan odlučan stav izražava i S. Babolin u svojoj 
tvrdnji: » Umjetnost je dobra ako slavi i podiže život, promičući napredak čovjeka 
u čovječnosti.«?? Jedino tražeći pravi smisao života, u bilo kojem području rada, 
čovjek osjeća vlastito ostvarenje.3“ Merz smatra da su umjetnost i moral kao po- 
dručja komplementarna čovjekovu razvoju. 


3. Umjetnost, sredstvo kojim upoznajemo nevidljivo 


Merz u svome razmišljanju o umjetnosti obrađuje i njezin povijesni hod na 
kojem ustanovljuje estetske modele koji prate razvoj ljudskoga razmišljanja pre- 
ma vječnosti.?! Oduševljen je djelima Giovannija Segantinija, Arnolda Bockli- 
na, Tiziana Vecellija i Jean-Baptiste Camille Corota. Corot, francuski pejzažist, 
nudi mu viziju liričnoga svijeta pred kojim se može provesti mnogo vremena. 
Kroz njegove slike, Merz otkriva sposobnost vanjskih oblika da izražavaju pri- 
rodu bojama, kontrastima, kompozicijama i likovima. Nipošto ne podcjenjuje 
važnost ljepote, naprotiv, tvrdi da se »samo ljepotom stiže do Izvora.«*? Ljepota 
je u umjetnosti neophodna kao vodilja prema istini i punini ljudskoga postojanja. 
Ivan Pavao II. također smatra da će ljepota spasiti svijet kao privilegiran kanal 
za shvaćanje i dostizanje transcendentnoga u smislu dopuštanja čovjeku da već 
sada uživa u životu i sanja o vječnoj budućnosti.3* Ljepota nije krajnji cilj, već 
daje da čovjek kroz nju upoznaje radost. Umjetničko djelo, nositelj ljepote, po- 
staje sredstvo upoznavanja nevidljive prirode koje vodi onomu velikom, vječnom 
smislu.“ Umjetnost čini trenutak trajnijim. Na duhovnome polju, isto tako, Merz 
napreduje u sposobnosti da povezuje ono što vidi i živi, ono opipljivo, s onim u 
što vjeruje, s nevidljivim. Materijalno se iskustvo obogaćuje duhovnim i obrnuto. 
Usporedba društvenih, kulturalnih i povijesnih različitosti, kao i osobnosti razli- 
čitih umjetnika, dopušta Merzu da shvati koliko je u biti taj kontingent prolazan. 
On želi produbiti suprotstavljena stajališta umjetničkoga djela nastaloga "sada? 
s vječnošću ideala. Sklad triju elemenata — dobrote, ljepote i istine — posta- 
je pokazatelj vječnosti koja je sposobna svladati volju ili sposobnost shvaćanja 


28 Ivan Pavao II, Pismo umjetnicima, (4. IV. 1999) br. 4. 

29 Sante Babolin, L'uomo e il suo volto, str. 307. 

30 Usp. Dnevnik, 15. VIII. 1916. 

31 Usp. Isto, 18. VI. 1915. 

32. Dnevnik, 17.1. 1915. 

33 Usp. Ivan Pavao II, Pismo umjetnicima, (4. IV. 1999) br. 16. 
34 _ Usp. Dnevnik, 11. XII. 1915. 

određene epohe. Težnja za skladom potvrđuje čovjeku da je duhovno biće, a ne 
životinja. Čovjek je individua koja teži vrijednostima koje postaju sve važnije za 
njega samoga, ali i za čovječanstvo. Tako umjetničko stvaralaštvo pomaže čo- 
vjeku da otkrije sebe kao sliku Božju, a samo je čovječanstvo prvotna materija 
njemu dana na raspolaganje kako bi ostvario svoj vlastiti poziv te se naknadno 
posvetio svemiru koji ga okružuje.?* Božanski umjetnik s ljubaznom susretljivo- 
šću prenosi iskru svoga transcendentnog saznanja čovjeku umjetniku, pozivajući 
ga da s njime podjeli svoju stvaralačku snagu.?* Samo Bog, dakle, pokazuje da je 
on sam savršenstvo ljepote i istine. Umjetnici pak svojom osobnošću mogu uobli- 
čavati forme koje potom dijelimo prema definiciji na grane umjetnosti a koje bi 
trebale olakšati čovjeku da shvati vječnu Ideju, koja nadilazi vrijeme. 


4. Uloga umjetnosti u odnosu na religiju 


Merz tvrdi da je umjetnosti neophodno pridati neki cilj. Čak »umjetnost ne 
može postojati a da ne posjeduje neku praktičnu vrijednost,« 7 isto kao što priro- 
da sama po sebi predstavlja, u svojim najrazličitijim oblicima, zaseban cilj. Merz 
odbacuje modernu koncepciju 'art pour lart' koju je u početku bio prihvaćao: 
»Tako i umjetnost mora imati vlastiti cilj, kao i uživanje u skladu ljepote. Nada- 
lje, ona može biti, u nekom širem smislu, i u službi religije.« 8 Merz produbljuje 
svoje razmišljanje o onome što ga se najviše dojmilo u poganskoj starogrčkoj um- 
jetnosti i preuzima te iste vrijednosti koje će se kasnije pojavljivati u primjerima 
prikaza Marije, Isusove majke. U svome Dnevniku tako 1914. godine zapisuje: 

Venera je ideal zemaljske ljepote. Ona je ljepota, koju je priroda rodila (iz pjene) — 
Marija posjeduje taj ideal prirodne ljepote. No Venera je moralni izrod. Stari grčki 
duh — ono težeće u njemu — htjelo je nešto moralno čisto: to je Diana. Diana je 
ideal morala. Marija ima ova svojstva. Marija ima razum. Palas Atene. Iz ovog se već 
vidi, da je ona iskra u čovjeku, koja dokumentira bivstvo jedne Istine. Grčka mitolo- 
gija je kaos kontrasta stoga ona ne može biti vjera. Oni su znali možda sve ono pravo 
— Istinu — osjetili je u sebi, no nijesu znali uočiti njenu jedinstvenost, nerazdjelivost. 
Sve ono što bijaše dobro, ono upravo što se slaže s jedinstvenim kršćanskim nazivima 
je ostalo. No u kršćanstvu je to nešto nerazdjelivo, Ljepota, Istina, Dobrota to se ne 
da razdjeliti i sve što je toga bilo u pogana slavimo.3? 


Za Merza kršćanske vrijednosti ostvaruju smisao oblika koje su prethodno 
obrađivale i druge kulture, pa tako i religiozna umjetnost; za dostojanstvo onih 
koji su njima bili privučeni, Merz smatra neophodnim formalno istraživanje du- 
bljega smisla.“ Ipak, otkrivanje dubine nekog umjetničkoga djela ne može se 
procijeniti samo na temelju prikazanoga subjekta. Nije dovoljno samo govoriti 


35 Usp. Ivan Pavao II, Pismo umjetnicima, (4. IV. 1999) br. 1. 
36 Isto. 

37 Dnevnik, 6. IV. 1916. 

38 Isto. 

39 Dnevnik, 13. XII. 1914. 

40 Usp. Dnevnik, 18. I. 1915. 

o subjektu "istine da bi joj se bilo blizu. Subjekt, po kvaliteti svoga sadržaja, ne 
može ovisiti ni o formi ni o izričajnoj sposobnosti umjetnika. Često se događa da 
mnogi umjetnici koji nisu vjernici bolje uspijevaju prenijeti duhovnost od onih 
koji misle da u tome uspijevaju samim time što prikazuju neku religijsku temu. 
Uspjeh nekog umjetničkoga djela ne bi se smio ograničiti samo na naraciju neke 
religijske teme: čovjek XX. stoljeća ima drukčije potrebe od čovjeka prethodnih 
stoljeća pa je umjetnik pozvan uzeti u obzir brojne vidove života modernoga čo- 
vjeka, ne samo duhovne nego i psihološke, kako bi ih mogao učinkovito unijeti 
u svoje izričajne oblike i tako prenijeti posebne, kršćanske vrijednosti. Zanimljiv 
je Merzov opis pravoga umjetnika; definira ga kao »svećenika, proroka, super- 
čovjeka«, pridajući mu znatnu ulogu i odgovornost: »Umjetnik nije ptica koja 
pjeva kada i o čemu joj je ugodno, umjetnik je svećenik, prorok, nadčovjek koji 
promiče ideje svijeta i poput Praumjetnika stvara mikrokozmose — svjetova za 
se. Oni su u harmoniji sa ostalim svemirom; oni otkrivaju neumjetnicima velebna 
djela i njegove ideje. Pravoga umjetnika ne tjera spleen u njegov radnički hram, 
nego krv i suza.«*! 

Za Merza, pravi je umjetnik u kontaktu s nadnaravnim svijetom i čitavim sve- 
mirom. Zahvaljujući svojoj empatiji, može biti inspiriran onim što mu dolazi iz 
dubine ljudske duše, veoma je često iznimno osjetljiv na bol. U biti, čak i estetika 
povezana s modernom umjetnošću potvrđuje postojanje čovjekove potrebe da, 
s jedne strane, izrazi iskušanu bol u čitavoj njezinoj snazi u iskustvima svjetskih 
ratova, a s druge, pronikne smisao vlastitoga života i religioznosti vlastitih djela. 
U odnosu na rašireni materijalizam, umjetnik osjeća potrebu za duhovnim, po- 
staje onaj koji cijeni nevidljivo u pojedinačnim i individualnim sjećanjima. Ako 
se pogleda moderna umjetnost, primjećuje se da umjetnik, kao što je i Merz pret- 
postavio, transformira kreativan proces u pravi pravcati ritual, poput neke vrste 
svećeničkoga alter ego. Štoviše, kršćanski umjetnik, pažljiv prema razvoju moder- 
noga senzibiliteta, mora biti otvoren prepustiti se vođenju Duha koji daje prvi 
poticaj i u njemu stvara kreativnu inspiraciju od koje nastaje pravo umjetničko 
djelo; slično se dade iščitati u riječima »dah-nadahnitelj« i »nadahnuće«.*? Mer- 
zove ideje, drugim riječima izražene, nalaze se i kod Babolina koji tvrdi: »Ako 
je umjetnik u svojoj nutrini u skladu s vlastitom inspiracijom, ne može a da ne 
stvori pravo umjetničko djelo, izričaj ljepote koji je, po svome ontološkom statu- 
su, ujedno i istina i dobrota.«+ Nastavlja tvrdnjama da pravi umjetnik služi Ap- 
solutnomu i voli Apsolutno koje je sposobno u potpunosti ga obuhvatiti; njegov 
stav sličan je stavu onoga koji proživljava religiozno iskustvo. »Mora se priznati 
da kult ljepote, gotovo uvijek prisutan u umjetnosti, stvara posebno iskustvo ap- 
solutnoga, slično religioznomu iskustvu: umjetnik, služeći ljepoti i poeziji, služi 
apsolutnomu, voli apsolutno, zarobljenik je posebne ljubavi, koja od njega traži 
čitavo njegovo biće, tijelo i dušu.«*“+ 


41 1. Merz, Novo doba, Luč br. 9-10. (1919) str. 211. 

42 Usp. Ivan Pavao II, Pismo umjetnicima, (4. TV. 1999) br. 15. 
43 Sante Babolin, L'uomo e il suo volto, str. 304. 

44 Isto, str. 311. 


160 


oz049sve.indd 160 & 17.05.2013 11:37:14 
Process Black 


S. Ribić, Umjetnost i estetika... Obnov. život, 2013, 68, 2, 151-164 


I Merz, u svojim razmatranjima o umjetničkome području, pridaje veliku važ- 
nost ne samo fizičkomu djelu, već i procesu njegove realizacije, u svakom slučaju, 
to je stav koji je doveo do stvaranja modernih instalacija i performansa. Onaj 
koji gleda umjetničko djelo zapravo je sudionik drugoga prostora. Merz, ostajući 
dosljedan svomu stajalištu, nastavlja promatrati umjetnost u odnosu prema mo- 
ralu i religiji. Definira dvije vrste umjetničkoga djela: »Prema tome su dvije vrste 
grupiranja umjetnosti: 1) djela koja spajaju sjajno izražavaju unutarnji život bez 
obzira na ispravnost shvaćanja života i druga djela, koja i uz formalnu virtuoznost 
dobro shvaćaju život. Djela prve skupine dokumenti su odnošaja umjetnika k 
Bogu i ne spadaju zapravo u uži pojam prave umjetnosti.«+ 

Odnos između umjetnosti i religije u razvoju Merzovih promišljanja s vreme- 
nom postaje sve zreliji te je spreman prebroditi različite momente koji se javljaju 
u njegovu životu. Sam je Merz svjesniji vlastite pozicije i identiteta: u početku 
kršćanski principi nisu bili na vrhu njegove ljestvice vrijednosti, tako da mu i 
nisu nalagali nikakva životna pravila. Prije ratnoga iskustva, on je, prema vlasti- 
tim riječima, živio jednu vrstu estetskoga katolicizma,“* u kojem je vjera ostajala 
u sjeni estetsko-književne vizije svijeta. Približavanje katoličkoj vjeri javljalo se 
progresivno, malo-pomalo, te napušta koncepciju globalizacijske 'estetike' svije- 
ta. U skladu sa svojim životnim putem, Merz na sporedno mjesto postavlja estet- 
ska pitanja u odnosu na egzistencijalna, koja definiraju duhovni život na temelju 
ljudskih iskustava. U članku Novo doba Merz tvrdi da »život svakog pojedinca 
jest izvor svega. Za razliku od toga, umjetnost i znanost kao i sve ostalo samo 
su sporedne stvari.«*7 Već u prethodnim odlomcima pokazano je da je estetika 
vrsta učenja i ono što se javlja snjome postepeno prepušta mjesto etici, odnosno 
onomu što čovjeka potiče. Ratne strahote i patnje vojničkoga života utječu na 
Merzov entuzijazam, koji potom zahtijeva još dublju analizu stvarnosti. U jedno- 
me pismu prijatelju rev. Mati Blaškoviću, dvadeset dana prije svoje smrti, Merz 
piše: » Važnije od umjetnosti jest poučavanje i vođenje ljudi ka Kristu, a umjet- 
nost, kao i sve drugo što je stvoreno, mora biti na pomoć čovjeku da bi stigao do 
Isusa.«** Nadalje, Merz uspoređujući umjetnost s ljubavlju, koja je, ako se smatra 
kao profinjeno božanstvo samoj sebi, psihologijski apsurd,*? smatra da i umjet- 
nost, ako je samo radi umjetnosti, postaje isto to; ali, ako ljubav može dovesti 
do nekog uzvišenijega cilja, i umjetnost bi morala moći voditi nečemu većem, 
religiji. Merz shvaća da je život nešto više od umjetnosti i da bi religija morala biti 
vodič kroz život. Religija je, uz pomoć umjetnosti, sredstvo za dostizanje izvora 
svega, Boga. 


45 Dnevnik, 13. X. 1920. 

46 Usp. Dragutin Kniewald, Dr. Ivan Merz — život i djelovanje, str. 195. 
47. I.Merz, Novo doba, Luč br. 9-10 (1919) str. 210. 

48 Dragutin Kniewald, Život, str. 203-204. 

49 Usp. Dnevnik,13. VI. 1919. 

5. Umjetnost i odnos s transcendencijom 


Merz opširno opisuje različite okolnosti u kojima je razmatrao vizualno- 
umjetničke aspekte koji utječu na čovjekovu dušu. Posebno se zaustavlja na zna- 
čenju liturgije, bogoslužja Crkve kao vizualnoga izričaja misterija. Liturgija se 
koristi vlastitom estetikom koja je potrebna kako bi čovjek, zbog svoje fizičke pri- 
rode, mogao osjetilno sudjelovati u božanskoj prirodi. Liturgija istodobno utječe 
na svih pet osjetila, dok ostale umjetnosti zaokupljaju jedno po jedno osjetilo. 
Umjetnost se, dakle, smatra takvom u pravom smislu riječi kad je u službi litur- 
gije jer se ne ograničava samo na doticanje osjećajnosti vjernika, već ide dublje 
od samoga izgleda koji nudi, odnosno odgovara mjeri Merzove koncepcije o ne- 
ophodnosti krajnjega cilja umjetnosti. Upravo otkrivanje krajnjega cilja Merza 
očarava više nego emotivni učinak, što izvrsno opisuje u sljedećem tekstu: 


Liturgija je centralna umjetnost. Ona je sasvim objektivna i odgovara Wagnerovu 
idealu, koji je htio sjediniti sve umjetnosti u jednu. Liturgija je izražaj duše Crkve, 
na njenom temelju lahko bi bilo izraditi teoriju umjetnosti. U njoj se ogledava kao u 
kakvom zrcalu život Kristov, ali ne onakav kakav nam se u historiji čini, nego onakav, 
kako ga gleda objektivni gledaoc, koji nije vezan na vrijeme ni na mjesto, već u visine 
promatra život, videći sav nadnaravni savez svih događaja: recimo kako ga promatra 
anđeo. Na taj način postaje umjetnost objektivno zrcalo za života, koje pohvata i one 
niti, koje obični čovjek ne opaža.?“ 

Richard Wagner težio je stvaranju jedinstva u kojem bi bile sadržane sve izri- 
čajne umjetnosti. Wagnerova glazbena drama bila je zamišljena kao potpuno 
umjetničko djelo u kojoj su se sjedinili glazba, mit, herojeva akcija, poetski tekst 
i scenska plastika. Merz, iako teži takvu idealnom jedinstvu, smatra da rimska 
liturgija uspijeva nadići i područje umjetnosti: svojom "ljepotom' ona nadilazi sve 
umjetnosti pojedinačno koje čine njezin dio kao što su poezija, slikarstvo, skul- 
ptura, arhitektura i glazba. Liturgija se može usporediti s poetičko-dramskom 
komponentom svoga vremena. Ali, kako tvrdi Merz, ipak je nadilazi. Naime, dok 
dramska poetika nešto predstavlja, u liturgijskom se slavlju događa pravi događaj, 
taj se događaj živi u sadašnjem trenutku; događaj muke i tajne Kristove.*! Merz 
primjećuje i svojevrsnu pedagošku komponentu liturgije za mnoge umjetnike?? 
koji su pozvani na razmatranje o umjetničkom jedinstvu u kojem sve umjetnosti 
međusobno surađuju.*3 Upravo zbog ove sinteze, liturgija predstavlja najbolje 
sredstvo kojim se čovjekova mašta može uzdići do nebeskoga života i pripremiti 
ga za njega. Liturgija dopušta da se ponovno proživi Kristova tajna u objektivno- 
sti događaja, dopušta čovjeku poistovjetiti se s Kristom i, posljedično, razmišljati 
posebno o vlastitome životu; ona je »umjetnost u pravome smislu riječi jer je živa 
isto onako kako je živ naš Gospodin.«*“* Liturgija upliće element prostora, ali i 


50 Dnevnik, 5. IV. 1920. 

51 Usp. Dnevnik, 4. XI. 1921. 

52 Usp. Merz, Francis Jammes, Luč br. 9-10. (1922) str. 265. 

53 Usp. Merz, Liturgija i umjetnost, ŽV br. 6. (1924) str. 336. 

54 1. Merz, Razmatranja o rimskom misalu., HP br. 3-4. (1922) str. 84. 

vremenski element koji, iako spor u svome izričaju, dopušta percepciju vječnosti: 
brzina, koja inače razlikuje čovjekov život u dostizanju njegovih ciljeva u vreme- 
nu, mora biti neophodno smanjena kako bi čovjek mogao razmišljati o Božjim 
stvarima. Liturgija ne razbija čovjekovo vrijeme, već mu pomaže da se približi 
Božjem vremenu: povezuje »žive s mrtvima i budućim naraštajima« i u isto 
vrijeme povezuje sve narode, čineći ih braćom i »Sinovima jedinoga nebesko- 
ga Oca.«*$ Prema Merzu, liturgija predstavlja posebnu apologetičku snagu: vodi 
ljude k pravoj istini. Merz, u različitim člancima i svojoj doktorskoj disertaciji 
L'influence de la liturgie sur les ćcrivains francais de Chateaubriand a nos jours, 57 
posebno upozorava na utjecaj liturgije na francuske pisce i njezinu konverzijsku 
snagu. Čovjek pomoću liturgije, »na savršen način poklanja Bogu onu čast koju 
zaslužuje.«?* Ona postaje, u pravom smislu riječi, mjesto gdje čovjek ulazi u živi 
odnos s nadnaravnim svijetom. U figurativnom smislu, liturgija ne predstavlja 
širenje gesta i rituala samo u horizontalnome smjeru, odnosno prema svim lju- 
dima i svijetu, već i u vertikalnome smjeru, prema Bogu. Ako umjetnost, kako 
bi joj bila priznata esencijalna važnost za čovjeka, mora zadobiti aspekte života, 
onda liturgija, koja je odraz Kristova života, odražava umjetnost Čovjeka, sina 
Božjega.*? U Njemu se svaki čovjek može prepoznati. Dakle, umjetnost koja ga 
predstavlja mora biti uzvišena i vrijedna; tako će živjeti od vlastite vječnosti su- 
bjekta kojega predstavlja, koji se ne boji prolaznosti. 

Poglavlje o Merzovu shvaćanju liturgije dobro je završiti ovim njegovim ri- 
ječima: »Liturgija je dosegla vrhunac: ona je najveća umjetnička tvorevina koja 
opstoji na svijetu, a uz to je ona centralna umjetnina, jer opstoji na svijetu, a uz to 
je ona centralna umjetnina, jer umjetnički prikazuje život Kristov, koji je centar 
historije«.*% Kada Merz prepoznaje stvaralačku i izražajnu snagu liturgije, u njoj 
traži, kao jedinome pravom modelu, sve odgovore na pitanja koja se odnose na 
pojedine umjetnosti. 


Zaključak 


Merzov kritički put prema umjetnosti i estetici obuhvatio je različite elemen- 
te, kao i različita djela, sustavno promišljajući o tome području. Promatrao je 
umjetnička djela, pohađao je koncerte i kazališne predstave; kao intelektualac 
istražio je svijet umjetnosti, estetike, komunikacije, morala, etike i religije. Pri- 
znaje pravo na riječ, a tako i na mišljenje, filozofiji i čovjeku koji se nisu zatvorili 
u sebe, već su znali održati kontakt s iskustvenim vidovima života, ostajući otvo- 


55 1. Merz, Nešto o ljepoti, ŽV br. 5. (1924) str. 263. 
56 Isto. 


57 Ivan Merz, L influence de la liturgie sur les ćcrivains francais de Chateaubriand a nos jours, Filozof- 
ski fakultet Sveučilišta u Zagrebu i Postulatura za kanonizaciju Ivana Merza, Zagreb 1996. 


58 1. Merz, Duhovna obnova, Luč br. 1. (1924) str. 12-13. 
59 Usp. Dnevnik, 5. IV. 1920. 
60 Dnevnik, 5. IV. 1920. 

reni svladavanju sumnji, patnji i konflikata. Svjestan svojih tvrdnji, odlučuje po- 
svetiti se različitim područjima koja zaokupljaju čovjeka u njegovoj svestranosti. 
Istodobno, radi na dvama različitim područjima, fizičkome i duhovnome, koja 
su ga dovela do prepoznavanja najvećega jedinstva umjetnosti u liturgiji. U jed- 
nome određenom trenutku, zahvaljujući svomu sazrijevanju, u liturgiji susreće 
sintetički oblik svega; u njoj nalazi jedinstvo i svestranost umjetnosti. Kako je, na 
drugome području istraživanja, Merz u kršćanstvu otkrio izvor istine kojemu se 
vraćao kao rješenju svake sumnje ili pitanja o čovjeku i čovječanstvu, tako i glede 
umjetnosti u liturgiji pronalazi uporišnu točku svoga života. Stav koji je Merz za- 
uzeo više je nego opravdan: izbor liturgije kao 'prave umjetnosti" nije se dogodio 
a priori ili samo na temelju vjere, već je plod dugoga hoda i razmatranja u kojem 
je odlučujući utjecaj umjetnosti i njezina značenja. 


Ant and Aesthetics in the Written Legacy of Ivan Merz 
Stjepan Ribić* 
Summary 


The critical approach towards art and aesthetics exercised by Merz underwent various 
phases and was encompassed in various works. It consisted in a systematic investi- 
gation of works of art in their physical aspect, attendance at concerts and theatrical 
plays; moreover, as an intellectual, he probed the world of art, aesthetics, commu- 
nication, morals and ethics, culminating in reflections on religion. He laboured in 
two spheres at the same time — the physical and the spiritual — which led him to 
acknowledge that liturgy is the highest form of artistic unity. At a certain stage in his 
development he came to comprehend the synthetic form of all things within the lit- 
urgy: there he uncovered the unity and diversity of art. The result was the same as in 
other fields of his research — he discovered truth to be found in Christianity to which 
he continually returned when in doubt or burdened by questions about the individual 
and mankind. In his treatises he revealed that the liturgy is the the focal point of his 
life. The attitude he accepted is more than favourable: his choice of liturgy as a true 
form of art" did not happen a priori or based solely on faith, but was the fruit of a long 
journey and much reflection wherein art played a key influence. 
Key words: Ivan Merz, art, aesthetics, liturgy, morals, truth, goodness, beauty 

